ગેમ જ્યારે આર્ટ સાથેનો નાતો તોડી બેસે અને કોક અને પીત્ઝા, બર્ગરનો અતિરેક થાય ત્યારે ઘરમાં પોટેટો કાઉચ માટે વધુ જગ્યા કરવી પડે છે. સતોડિયામાં પીઠ પાછળ વાગતો બોલ સહેવાની તાકાત એક પેઢીમાં હતી તે હવે ખતમ થઈ ગઈ છે. ટેબલેટ ગેમમાંથી કોઈન થયેલા શબ્દોએ જાનપદી તહેઝીબને ભૂલાવી દેવાનું કામ કર્યું છે અને તેમાં કોઈન થયેલી શબ્દાવલિ ઉપર પણ તેણે બ્રેક મારી છે. હાથ પર થૂંક ચોંટાડીને કોઈ ‘થુંપીસ', ‘ટેમ્પલીઝ' બોલતું નથી. સંઘર્ષની ઘડીમાં થોડો વધારે સમય માગવાની-ટાઈમ પ્લીઝની ટેકનીક, ઈંગ્લીશ મીડિયમમાં ઉછરીને ઉગેલી અર્બન પેઢીઓ માટે ગુજરાતી બાળ સાહિત્યકારની વાર્તાનો શબ્દ માત્ર બની ગઈ છે.